Il-Kumitat Parlamentari għax-Xogħol tal-Kamra ddeċieda li jissospendi temporanjament id-diskussjoni dwar il-mozzjoni għat-tneħħija tal-Imħallef Lino Farrugia Sacco minn fuq il-bankijiet tal-ġudikatura sakemm jiġi d-deċiż ir-rikors kostituzzjonali li għamel. Dalgħodu l-Kumitat tax-Xogħol kompla jiddiskuti l-proċedura għall-mozzjoni għat-tneħħija tal-imħallef Farrugia Sacco. L-ispeaker Anġlu Farrugia fetaħ il-laqgħa billi stqarr li rcieva ittra mingħand l-avukati tal-Imħallef Farrugia Sacco. L-Imħallef Farrugia Sacco qal lill-Ispeaker li hu jirreserva d-dritt li jieħu l-każ tiegħu quddiem il-Qorti Ewropea tal-Ġustizzja. Il-Vici Prim Ministru Louis Grech qal li l-Gvern abbozza proċedura kif maqbul mal-Oppożizzjoni kif se jimxu f’dan il-każ. Qal iżda li l-Gvern qal li jixtieq li jistenna l-eżitu tal-kawża kostituzzjonali li fetaħ l-Imħallef Farrugia Sacco qabel jipproċedi.  Is-Sur Grech qal li l-Gvern ħa diversi pariri legali u għalhekk irid jimxi b’kawtela. Is-Sur Grech qal li l-Gvern irid jipposponi sakemm il-Qorti Kostituzzjonali tieħu deciżjoni dwar il-każ. Il-Vici Kap tal-Partit Nazzjonalista Mario Demarco qal li s’issa l-Qorti Kostituzzjoni ma talbitx lill-Parlament biex jieqaf. L-ispeaker Farrugia qal li l-Qorti ma tistax twaqqaf lill-Parlament. Dr DeMarco qal li l-Oppożizzjoni konxja li l-kawża kostituzzjoni saret biex twaqqaf id-deciżjoni tal-Kummissjoni L-Oppożizzjoni qalet li l-liġi tgħid li l-Parlament hu obbligat bil-liġi biex jipproċedi bil-proċedura tal-mozzjoni għat-tneħħija tal-Imħallef Farrugia Sacco. Il-whip tal-Gvern Carmelo Abela qal li għandha tapplika l-kawtela, anke fid-dawl tar-ruling li ta l-ispeaker li l-mozzjoni li saret fil-leġiżlatura li għaddiet ma tgħoddx iktar u trid titressaq oħra. Dettalji: Sergio Mallia Filmat: David Gutteridge